## 23 februarii 2026

## S. Polycarpi, episcopi et martyris
pro commemoratione

Polycarpus, discipulus Apostolorum et episcopus Smyrnensis, hospes Ignatii Antiocheni, Romam profectus est ad quæstionem de festo Paschatis cum Aniceto papa tractandam. Martyrium subiit circa annum 155, in stadio civitatis igne crematus.

Laudes matutinæ

Deus, in adiutórium meum inténde.

Dómine, ad adiuvándum me festína.

Glória Patri et Fílio et Spirítui Sancto.
Sicut erat in princípio et nunc et semper et in sǽcula sæculórum. Amen.

Quæ omnia omittuntur, quando Invitatorium immediate præcedit.

HYMNUS

Iam, Christe, sol iustítiæ,

mentis dehíscant ténebræ,

virtútum ut lux rédeat,

terris diem cum réparas.

Dans tempus acceptábile

et pǽnitens cor tríbue,

convértat ut benígnitas

quos longa suffert píetas;

Quiddámque pæniténtiæ

da ferre, quo fit démptio,

maióre tuo múnere,

culpárum quamvis grándium.

Dies venit, dies tua,

per quam reflórent ómnia;

lætémur in hac ut tuæ

per hanc redúcti grátiæ.

Te rerum univérsitas,

clemens, adóret, Trínitas,

et nos novi per véniam

novum canámus cánticum. Amen.

PSALMODIA

Ant. 1 Ad te orábo, Dómine, mane exáudies vocem meam.

Psalmus 5, 2-10. 12-13
Oratio matutina ad implorandum auxilium
Verbo inhabitante, æternaliter exsultabunt qui eum intra se receperunt.

Verba mea áuribus pércipe, Dómine; *

intéllege gémitum meum.

Inténde voci clamóris mei, *

rex meus et Deus meus.

Quóniam ad te orábo, Dómine, †

mane exáudies vocem meam; *

mane astábo tibi et exspectábo.

Quóniam non Deus volens iniquitátem tu es; †

neque habitábit iuxta te malígnus, *

neque permanébunt iniústi ante óculos tuos.

Odísti omnes, qui operántur iniquitátem, †

perdes omnes, qui loquúntur mendácium; *

virum sánguinum et dolósum abominábitur Dóminus.

Ego autem in multitúdine misericórdiæ tuæ †

introíbo in domum tuam; *

adorábo ad templum sanctum tuum in timóre tuo.

Dómine, deduc me in iustítia tua propter inimícos meos, *

dírige in conspéctu meo viam tuam.

Quóniam non est in ore eórum véritas, *

cor eórum fóvea;

sepúlcrum patens est guttur eórum, *

mólliunt linguas suas.

Et omnes, qui sperant in te, læténtur, *

in ætérnum exsúltent.

Obumbrábis eis, et gloriabúntur in te, *

qui díligunt nomen tuum;

quóniam tu benedíces iusto, Dómine, *

quasi scuto, bona voluntáte coronábis eum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Ad te orábo, Dómine, mane exáudies vocem meam.

Ant. 2 Laudámus nomen tuum ínclitum, Deus noster.

Canticum
Soli Deo honor et gloria

1 Chr 29, 10-13

Benedictus Deus et Pater Domini nostri Iesu Christi (Eph 1, 3).

Benedíctus es, Dómine Deus Israel patris nostri, *

ab ætérno in ætérnum.

Tua est, Dómine, magnificéntia et poténtia, *

glória, splendor atque maiéstas.

Cuncta enim, quæ in cælo sunt et in terra, tua sunt, *

tuum, Dómine, regnum, et tu eleváris ut caput super ómnia.

De te sunt divítiæ et glória, *

tu domináris ómnium.

In manu tua virtus et poténtia, *

in manu tua est magnificáre et firmáre ómnia.

Nunc ígitur, Deus noster, confitémur tibi *

et laudámus nomen tuum ínclitum.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Laudámus nomen tuum ínclitum, Deus noster.

Ant. 3 Adoráte Dóminum in aula sancta eius.

Psalmus 28 (29)
Verbi Domini præconium
Ecce vox de cælis dicens: « Hic est Filius meus dilectus » (Mt 3, 17).

Afférte Dómino, fílii Dei, *

afférte Dómino glóriam et poténtiam,

afférte Dómino glóriam nóminis eius, *

adoráte Dóminum in splendóre sancto.

Vox Dómini super aquas; †

Deus maiestátis intónuit, *

Dóminus super aquas multas.

Vox Dómini in virtúte, *

vox Dómini in magnificéntia.

Vox Dómini confringéntis cedros; *

et confrínget Dóminus cedros Líbani.

Et saltáre fáciet, tamquam vítulum, Líbanum, *

et Sárion, quemádmodum fílium unicórnium.

Vox Dómini intercidéntis flammam ignis, †

vox Dómini concutiéntis desértum, *

et concútiet Dóminus desértum Cades.

Vox Dómini properántis partum cervárum, †

et denudábit condénsa; *

et in templo eius omnes dicent glóriam.

Dóminus super dilúvium hábitat, *

et sedébit Dóminus rex in ætérnum.

Dóminus virtútem pópulo suo dabit, *

Dóminus benedícet pópulo suo in pace.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ant. Adoráte Dóminum in aula sancta eius.

LECTIO BREVIS

Ex 19, 4-6a

Vos ipsi vidístis quómodo portáverim vos super alas aquilárum et addúxerim ad me. Si ergo audiéritis vocem meam et custodiéritis pactum meum, éritis mihi in pecúlium de cunctis pópulis, mea est enim omnis terra. Et vos éritis mihi regnum sacerdótum et gens sancta.

RESPONSORIUM BREVE

Ipse liberábit me * De láqueo venántium.

Ipse liberábit me * De láqueo venántium.

Et a verbo malígno.

De láqueo venántium.

Glória Patri, et Fílio, et Spirítui Sancto.

Ipse liberábit me * De láqueo venántium.

CANTICUM EVANGELICUM

Ad Benedictus, ant. Veníte, benedícti Patris mei, percípite regnum, quod vobis parátum est ab orígine mundi.

De Messia eiusque præcursore

Lc 1, 68-79

Benedíctus Dóminus Deus Israel, *

quia visitávit et fecit redemptiónem plebi suæ

et eréxit cornu salútis nobis *

in domo David púeri sui,

sicut locútus est per os sanctórum, *

qui a sǽculo sunt, prophetárum eius,

salútem ex inimícis nostris *

et de manu ómnium, qui odérunt nos;

ad faciéndam misericórdiam cum pátribus nostris *

et memorári testaménti sui sancti,

iusiurándum, quod iurávit ad Abraham patrem nostrum, *

datúrum se nobis,

ut sine timóre, de manu inimicórum liberáti, *

serviámus illi

in sanctitáte et iustítia coram ipso *

ómnibus diébus nostris.

Et tu, puer, prophéta Altíssimi vocáberis: *

præíbis enim ante fáciem Dómini paráre vias eius,

ad dandam sciéntiam salútis plebi eius *

in remissiónem peccatórum eórum,

per víscera misericórdiæ Dei nostri, *

in quibus visitábit nos óriens ex alto,

illumináre his, qui in ténebris et in umbra mortis sedent *

ad dirigéndos pedes nostros in viam pacis.

Glória Patri et Fílio *

et Spirítui Sancto,

sicut erat in princípio et nunc et semper *

et in sǽcula sæculórum. Amen.

Ad Benedictus, ant. Veníte, benedícti Patris mei, percípite regnum, quod vobis parátum est ab orígine mundi.

PRECES

Benedíctus Iesus, salvátor noster, qui per mortem suam salútis nobis sémitam reserávit. Orémus:

Dírige, Dómine, pópulum tuum in viam rectam.

Miséricors Deus, qui per baptísmum novitátem vitæ nobis dedísti,

fac ut magis in dies tuæ conformémur imágini.

Dírige, Dómine, pópulum tuum in viam rectam.

Præsta, ut indigéntes benevoléntia nostra hódie lætificémus,

eísque subveniéntes teípsum inveniámus.

Dírige, Dómine, pópulum tuum in viam rectam.

Tríbue nobis bonum, rectum et verum coram te operári,

teque semper toto corde requírere.

Dírige, Dómine, pópulum tuum in viam rectam.

Quæ contra unitátem famíliæ tuæ commísimus, benígnus indúlge,

atque cor unum et ánimam unam nos esse concéde.

Dírige, Dómine, pópulum tuum in viam rectam.

Pater noster, qui es in cælis,
sanctificétur nomen tuum;
advéniat regnum tuum;
fiat volúntas tua, sicut in cælo et in terra.
Panem nostrum cotidiánum da nobis hódie;
et dimítte nobis débita nostra,
sicut et nos dimíttimus debitóribus nostris;
et ne nos indúcas in tentatiónem;
sed líbera nos a malo.

ORATIO

Convérte nos, Deus, salutáris noster, et, ut nobis opus quadragesimále profíciat, mentes nostras cæléstibus ínstrue disciplínis.

Ant. Octogínta et sex annos sérvio Christo, nec me ulla affécit iniúria; et quómodo possim maledícere regi meo, qui salvum me fecit?

Deus univérsæ creatúræ, qui beátum Polycárpum epíscopum in número mártyrum dignátus es aggregáre, eius nobis intercessióne concéde, ut, cum illo partem cálicis Christi capiéntes, in vitam resurgámus ætérnam. Per Dóminum nostrum Iesum Christum, Fílium tuum, qui tecum vivit et regnat in unitáte Spíritus Sancti, Deus, per ómnia sǽcula sæculórum.

Amen.

Absente sacerdote vel diacono, et in recitatione a solo, sic concluditur:

Dóminus nos benedícat,
et ab omni malo deféndat
et ad vitam perdúcat ætérnam.

Amen.

Text © LIBRERIA EDITRICE VATICANA.

© 1999-2026 J. Vidéky